NARIADENIE KOMISIE (EÚ) 2023/127

z 18. januára 2023,

ktorým sa mení príloha II k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí acechinocylu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) acechinocylu sú stanovené v prílohe II k nariadeniu (ES) č. 396/2005.

(2) V rámci postupu autorizácie používania prípravku na ochranu rastlín s obsahom účinnej látky acechinocyl na sladkých paprikách bola v zmysle článku 6 ods. 1 nariadenia (ES) č. 396/2005 predložená žiadosť o úpravu existujúcej hodnoty MRL.

(3) V súlade s článkom 8 nariadenia (ES) č. 396/2005 príslušný členský štát danú žiadosť vyhodnotil a zaslal Komisii hodnotiacu správu.

(4) Európsky úrad pre bezpečnosť potravín (ďalej len „úrad“) žiadosť a hodnotiacu správu posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovanej hodnote MRL vydal odôvodnené stanovisko (2). Uvedené stanovisko zaslal žiadateľovi, Komisii a členským štátom a sprístupnil ho verejnosti.

(5) Úrad dospel k záveru, že všetky požiadavky na úplnosť predkladaných údajov sú splnené a úprava hodnoty MRL požadovaná žiadateľom je prijateľná z hľadiska bezpečnosti spotrebiteľov na základe posúdenia expozície spotrebiteľov z 27 špecifických európskych spotrebiteľských skupín. Úrad pri tomto závere zohľadnil najnovšie informácie o toxikologických vlastnostiach predmetnej látky. Riziko prekročenia prijateľného denného príjmu alebo akútnej referenčnej dávky sa nepreukázalo pri vystavení v priebehu života účinkom tejto látky konzumáciou všetkých potravín, ktoré ju môžu obsahovať, ani pri krátkodobom vystavení spôsobenom zvýšenou konzumáciou príslušných produktov.

(6) Podľa článku 6 ods. 1 nariadenia (ES) č. 396/2005 bola predložená žiadosť o úpravu existujúcej hodnoty MRL acechinocylu v ebenovníku rajčiakovom.

(7) V súvislosti s touto žiadosťou členský štát požiadal, aby sa na stanovenie hodnoty MRL vychádzajúcej zo skúšok vykonaných na jablkách použilo zrýchlené konanie uvedené v technických usmerneniach týkajúcich sa postupu stanovovania MRL (3).

(8) Úrad nedávno v rámci preskúmania existujúcich MRL acechinocylu posúdil skúšky na rezíduá vykonané na jablkách a vydal odôvodnené stanovisko k navrhovanej hodnote MRL (4). Stanovisko úradu sa opiera o súčasné vedecké a technické poznatky v tejto oblasti. Keďže výsledky skúšok na rezíduá vykonaných na jablkách možno extrapolovať aj na ebenovník rajčiakový tak, ako sa potvrdzuje v existujúcich usmerneniach Únie k extrapolácii MRL (5), netreba žiadať úrad o poskytnutie odôvodneného stanoviska k ebenovníku rajčiakovému.

(9) Preto je na základe skúšok na rezíduá vykonaných na jablkách vhodné stanoviť hodnotu MRL pre ebenovník rajčiakový na 0,05 mg/kg.

(10) Na základe odôvodnených stanovísk úradu a vzhľadom na faktory týkajúce sa zvažovanej skutočnosti spĺňajú navrhované úpravy MRL požiadavky článku 14 ods. 2 nariadenia (ES) č. 396/2005.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha II k nariadeniu (ES) č. 396/2005 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 23. februára 2023 na všetky navrhované MRL.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 18. januára 2023 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Reasoned opinion on the modification of the existing maximum residue level for acequinocyl in sweet peppers/bell peppers (Odôvodnené stanovisko k úprave existujúcej hodnote maximálnych hladín rezíduí acechinocylu v sladkých paprikách). Vestník EFSA (EFSA Journal) (2022) 20(3):7175. Vedecké správy úradu EFSA sú k dispozícii online: http://www.efsa.europa.eu.

(3) Technické usmernenia týkajúce sa postupu stanovovania MRL v súlade s článkami 6 až 11 nariadenia (ES) č. 396/2005 a článkom 8 nariadenia (ES) č. 1107/2009 (SANTE/2015/10595 Rev. 6.1).

(4) Reasoned Opinion on the review of the existing maximum residue levels for acequinocyl according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí acechinocylu podľa článku 12 nariadenia (ES) č. 396/2005], Vestník EFSA (EFSA Journal) (2020) 18(1):5983. Vedecké správy úradu EFSA sú k dispozícii online: http://www.efsa.europa.eu.

(5) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin [Technické usmernenia k požiadavkám na údaje potrebné na stanovenie maximálnych hladín rezíduí, porovnateľnosť skúšok na rezíduá a extrapoláciu údajov o rezíduách v produktoch rastlinného a živočíšneho pôvodu] (SANTE/2019/12752, 23. november 2020).